Vatsan alueen ultraäänitutkimus potilasohje

|  |  |
| --- | --- |
| Kuvaus: | Ylävatsan, alavatsan, abdomenin alueen elinten, virtsaelinten, munuaisten ja jäännösvirtsan sekä vatsa-aortan tutkiminen ultraäänellä |

**TUTKIMUKSEEN VALMISTAUTUMINEN**

Tutkimusta edeltävänä päivänä välttäkää kaasua muodostavia ruoka-aineita kuten ruisleipää, herneitä, lanttua ja omenaa.

Olkaa tutkimuspäivänä syömättä, mutta jos tutkimuksenne on myöhään iltapäivällä, olkaa syömättä vähintään 4 tuntia. Vettä ja kirkkaita mehuja voitte juoda normaalisti. Tutkimuksen aikana on virtsarakon oltava täynnä. Olkaa virtsaamatta 3 - 4 tuntia ennen tutkimusta. Lääkärin määräämät lääkkeet saatte ottaa ohjeiden mukaisesti.

Valmistautumisohjeet on laadittu yhteisesti kaikkiin vatsan alueen tutkimuksiin, jotta kaikki tarvittavat asiat saadaan tutkittua kerralla. Jos ette jostain syystä pysty noudattamaan kyseisiä ohjeita, tai olette aiemmin saaneet yksilölliset ohjeet, voitte toimia oman tilanteenne mukaisesti. Valmistautumisohjeet on laadittu tutkimuksen onnistumisen varmistamiseksi.

**TUTKIMUKSEN KULKU**

Koko vatsan alue riisutaan paljaaksi. Iholle levitetään geeliä ja röntgenlääkäri tutkii vatsaa liikuttelemalla ultraäänianturia iholla.

Tutkimus kestää noin 20 min.

**YHTEYSTIEDOT**

Jos teillä on kysyttävää tutkimuksesta (esimerkiksi tutkimukseen valmistautumisesta) tai ilmoitettu tutkimusaika ei sovi teille, ottakaa yhteys röntgenin toimistoon puh. 017 – 173322 arkisin klo 8.00-14.30.